DuckTales (videopeli)

Juoni

Pelin juonta laajennettiin vuonna 2013 julkaistussa remasteroidussa versiossa. Pelin alussa Karhukopla hyökkää Roope-Ankan rahasäiliöön ja Roope lähtee äkkiä pysäyttämään Karhukoplaa. Rahasäiliön turvajärjestelmää on kopeloitu ja Tupu, Hupu ja Lupu on vangittu. Roope onnistuu pelastamaan Ankanpojat ja joutuu kaksin taisteluun Kovanaaman kanssa. Roope päihittää Kovanaaman ja tämä häipyy muiden Karhukoplien kanssa vannoen kostoa. Roope huomasi Kovanaaman tutkivan yhtä taulua ja löytääkin sieltä aarrekartan, joka johtaa kadonneiden aarteiden luokse. Roope päättää lähteä etsimään aarteita yhdessä Heimo Huiman kanssa. Roopen tie käy Amazonin sademetsästä kuuhun asti. Himalajalla Roope kohtaa Kulta-Into Piin, joka on myös aarteiden perässä. Kun Roope on kerännyt kaikki aarteet, Karhukopla ja Kulta-Into Pii hyökkäävät rahasäiliöön. Milla Magia ilmestyy kuitenkin paikalle ja jähmettää loitsulla kaikki muut. Milla varastaa aarteet, vangitsee Ankanpojat ja lähtee Vesuviukselle suorittamaan tärkeää tehtävää. Milla kertoo että ainoa keino millä Roope voi pelastaa Ankanpojat on luovuttaa ensilanttinsa Millalle. Roope ja Kulta-Into Pii päättävät liittoutua ja nämä matkaavat yhdessä Vesuviukselle. Roope ja Kulta-Into löytävät Millan. Roope on antamassa ensilanttinsa, mutta Kulta-Into varastaa sen ja paljastaa että hän oli kokoajan tehnyt yhteistyötä Millan kanssa. Milla herättää aarreloitsullaan Drakula Ankan jonka kanssa Roope joutuu kaksintaisteluun. Roope onnistuu voittamaan Drakula Ankan ja pelastaa Ankanpojat. Roope käskee heitä menemään Heimon luokse ja Roope itse lähtee Millan ja Kulta-Into Piin perään. Roope onnistuu nappaamaan ensilanttinsa takaisin ja ehtivät paeta Vesuviukselta ennen tämän purkautumista. Ankkalinnassa, Karhukopla, Kulta-Into Pii ja Milla vangitaan ja Roope onnistui jälleen pysäyttämään pahikset.

Jatko-osat ja muut versiot

Vuonna 1993 DuckTalesia seurasi jatko-osa, DuckTales 2. Se ei kuitenkaan saavuttanut samanlaista menestystä kuin edeltäjänsä, koska tuohon aikaan kuluttajat käänsivät jo huomionsa Super NES:iin. Monet 1980-luvun ja 1990-luvun alun vannoutuneet NES-pelaajat eivät olleet edes tietoisia DuckTalesin jatko-osasta.
DuckTalesin ranskalainen NES-versio tunnetaan nimellä La Bande à Picsou, joka johtuu samannimisen piirrossarjan saamasta suosiosta. DuckTalesin japanilainen Famicom-versio tunnetaan puolestaan nimellä Wanpaku Duck Yume Bouken (kirjaimellisesti ”Tuhmien Ankkojen uniseikkailu”).
Myöhemmin DuckTales käännettiin myös alkuperäiselle Game Boylle. Tässä versiossa on samanlainen pelattavuus, musiikki ja kentät, vaikka tekniikassa, äänissä ja grafiikoissa onkin eroavaisuuksia.
Huhtikuussa 2017 peli julkaistiin Microsoft Windowsille, PlayStation 4:lle ja Xbox Onelle osana The Disney Afternoon Collection -kokoelmaa.

DuckTales: Remastered

DuckTales: Remastered on WayForward Technologiesin kehittämä paranneltu versio alkuperäisestä DuckTales-pelistä. Peli julkaistiin ladattavaksi PlayStation Storessa (PlayStation 3), Xbox Live Marketplacessa (Xbox 360), Nintendo eShopissa (Wii U) ja Steamissä elokuussa 2013. 12. marraskuuta 2013 peli julkaistiin levyllisenä edellä mainituille PlayStation 3-, Xbox 360- ja Wii U -konsoleille.